የኢትዮጵያውያን ዳያስፖራዎች ከ4 ነጥብ 9 ሚሊየን ዶላር በላይ ቦንድ መግዛታቸው ተገለጸ
በተለያዩ  አገራት የሚኖሩ ኢትዮጵያውያን ዳያስፖራዎች በ2009 የበጀት ዓመት ከ4 ነጥብ 9 ሚሊየን ዶላር በላይ ገንዘብ የታላቁ ሕዳሴ ግድብ ቦንድ ግዢ መፈፀማቸውን የውጭ ጉዳይ ሚንስቴር አስታወቀ፡፡ የዳያስፖራ ተሳትፎ ጉዳዮች ዳይሬክቶሬት ዳይሬክተር ጄኔራል አቶ ደመቀ አጥናፉ ከዋልታ ጋር ባደረጉት ቆይታ እንደገለጹት በውጭ የሚኖሩ  ትውልደ ኢትዮጵያውያን  ለታላቁ የሕዳሴ ግድብ ግንባታ ድጋፍ የሚውል  ከ4 ነጥብ 9 ሚሊየን ዶላር በላይ ቦንድ ከመግዛት ባሻገር ዘመናዊ የራቫ ፎር ቶዮታ አውቶሞቢል በሥጦታ አበርክተዋል፡፡ትውልደ  ኢትዮጵያውያኑም በኢንቨስትመንት፣ በዕውቀትና ክህሎት ሽግግር እንዲሁም በውጭ ምንዛሬ ዘርፎችም የተጠናከረ ተግባራት እያከናወኑ መሆኑ ተመልክቷል፡፡በተለያዩ የኢትዮጵያ ኤምባሲዎች በርካታ የውይይት መድረኮችን በማዘጋጀት ከ43ሺህ በላይ ዳያስፖራዎች በተለያዩ ወቅታዊ ሀገራዊ ጉዳዮች ላይ በውይይት በማሳተፍ ሀገራዊ መግባባትን ይበልጥ ማጠናከር ተችሏል ብለዋል ፡፡በተጨማሪም 79 አዳዲስ የዳያስፖራ ማህበራት ምስረታ በተለያዩ የውጭ  አገራት  የተካሄደ ሲሆን ፤ ከ230 በላይ ነባር ማህበራትን የማጠናከር ሥራ እንደተከናወነም  ገልጸዋል፡፡እንደ ዳይሬክተሩ ገለፃ በስምንት ወራት ውስጥ ከ5ሺህ በላይ የዳያስፖራ የውጭ ምንዛሬ አካውንቶችን በመክፈት ከ25 ሚሊየን ዶላር በላይ ገንዘብ ቆጥበዋል፡፡ከ600 በላይ የኢትዮጵያ ዳያስፖራዎች በተለያዩ የኢንቨስትመነት አማራጮች ለመሰማራት ተመዝግበው አስፈላጊው የዝግጅት ድጋፍ ተድረጎላቸው 234 ያህሉ በአገር ውስጥ  በተለያዩ  ሥራ መሰማራታቸው ታውቋል፡፡ ከነዚህ መካከል አብዛኞቹ በማኑፋክቸሪንግ ዘርፍ የተሰማሩ ሲሆን በርካታ ዳያስፖራዎች የኦሮሚያ ክልልን በኢንቨስትመንት በመዳረሻነት መምረጣቸውን ጠቁመዋል ፡፡በዕውቀትና ክህሎት ሽግግር ረገድም 93 የዳያስፖራ አባላት በ20 የተለያዩ የመንግሰት ሴክተር መስሪያ ቤቶች ጋር ትስስር በመፍጠር በተለይም የጤና እና ኢንጂነሪንግ መስኮች በዕውቀትና ክህሎት ሽግግር መሳተፋቸውን አስታውቀዋል ፡፡በተመሳሳይ ሁኔታ ከእንግሊዝና ኔዘርላንድስ የመጡ ኢትዮጵያውያን ምሁራን ከጂማና ባህርዳር ዩኒቨርሲቲዎች ጋር በትብብር በመስራት ለሁለተኛና ሶስተኛ ዲግሪ ተማሪዎች እገዛ ማድረጋቸውን ነው ያመለከቱት ፡፡እንዲሁም በተለያዩ የኮርስ ዝግጅት የጥናታዊ ስራዎች፣ የስርዓተትምህርት ቀረፃ እና ምርምሮች ላይ ከፍተኛ ተግባራትን ማከናወናቸው አስረድተዋል ፡፡ 